Galvanoimis

Galvanoimis Oy oli vuonna 1903 Tampereelle perustettu metallialan yritys, joka harjoitti kuumasinkitystä ja valmisti lisäksi metallialan tuotteita kuten hevosenkenkiä ja paineastioita.Sata vuotta sinkitystä ei riitä, Tekniikka & talous 27.10.2003

Yhtiö toimi Tammelan kaupunginosassa Kullervonkadun varrella aluksi Ferrarian konepajan yhteydessä, jossa sillä oli puulämmitteinen sinkityspata ja levynoikaisukone sekä levyntyöstökoneita. Päätuotteena oli galvanoitu kattopelti ja lisäksi valmistettiin galvanoituja sankoja. Toimitusjohtajana oli Norjasta Suomeen muuttanut August Andrésen.Tampereen Kauppaseura : Edesmenneitä jäseniämme : A. L. F. Andrésen 6.4.11916 - 16.7.2014

Tampere menetti vuonna 1906 vapaakaupunkioikeutensa ja sen vuoksi yhtiö joutui lopettamaan kannattamattomana galvanoidun kattopellin valmistuksen koska peltilevyjä ei enää voinut tuoda ulkomailta ilman tullia. Tehtaassa valmistettiin tämän jälkeen galvanoituja sankoja ja hevosenkenkiä, joita toimitettiin muun muassa Venäjän armeijalle ja myöhemmin Suomen armeijalle. Lisäksi valmistettiin ohutlevystä erilaisia astioita ja säiliöitä. Suomen sisällissota ja myöhemmin talvi- ja jatkosota aiheuttivat ongelmia raaka-aineiden saannin suhteen, toisaalta yhtiön tuotteilla oli myös kysyntää muun muassa sotakorvaustoimituksien yhteydessä. August Andrésen kuoli 71-vuotiaana 1937 ja tämän jälkeen toimitusjohtajaksi tuli hänen poikansa diplomi-insinööri Alf Andrésen (1916–2014), joka johti yhtiötä vuoteen 1977 saakka.Teollinen Tammela-raitti-esite, Tampereen kaupungin kulttuuripalvelut

Vuonna 1952 hankittiin ensimmäinen sähkölämmitteinen sinkityspata, kun yhtiö aloitti vesijohtoverkkojen painevesiastioiden valmistuksen. Vuonna 1972 yhtiön toiminta siirtyi Tampereen Tammelasta Pirkkalaan Teollisuustie 2:een, jossa käyttöön tuli kaksi 50 000 litran sinkityspataa. Lopullisesti Tammelan tehdastiloista luovuttiin 1987. Vuonna 2005 kolmesta käytössä olleesta sinkityspadasta kaksi poistettiin käytöstä, kolmas uusittiin kokonaan ja lisäksi otettiin käyttöön yksi uusi pata. Automaation ansiosta kapasiteetti kasvoi 30 prosenttia, vaikka patojen lukumäärä väheni. 2000-luvun alussa Galvanoimis Oy:n osuus Suomen kappaletavaran kuumasinkityksestä oli noin 10 prosenttia.

Vuonna 2007 Galvanoimis Oy yhdistyi Paimiossa toimineen paineastiavalmistaja Vähäsilta Oy:n kanssa, jolloin uuden yrityksen nimeksi tuli GaV Group Oy. Galvanoimis Oy:n omistajat Kaj ja Ulf Andrésen päättivät myydä sen, koska omistajien suvussa ei ollut toiminnalle jatkajaa.Sinivalkoinen pääoma iski taas, Talouselämä 9.9.2007 Vuonna 2015 Aurajoki Oy-konserni osti Gav Group Oy:n Pirkkalan tehtaan liiketoiminnan.Aurajoki Oy : Historiaa  Gav Group Oy keskittyi jatkossa paineastioiden suunnitteluun ja valmistukseen. GavGroup : Painelaiteosaamista pitkällä kokemuksella 

Galvanoimis Oy:n entinen tehdasrakennus Kullervonkatu 23:ssa purettiin 2000-luvun alussa ja tilalle rakennettiin asuinkerrostaloja. Vuonna 1949 valmistunut kolmikerroksinen tiili- ja betonirakenteinen toimisto- ja tehdasrakennus oli alkuperäisessä käytössä vuoteen 1987 saakka ja sen jälkeen se oli toimistokäytössä ja myöhemmin tyhjillään. Tampereen opiskelija-asuntosäätiö TOAS aikoi vuonna 2002 korjata rakennuksen opiskelija-asunnoiksi mutta luopui sitten hankkeesta. Toimisto - ja teollisuusrakennuksen tontin muuttaminen asuinkerrostalotontiksi, entinen Galvaano oy:n kiinteistö, xv-263-18, Kullervonkatu 23, kartta no 7873

 Kirjallisuutta 
 Raimo Seppälä : Satavuotias G : Galvanoimis oy 1903-2003. Galvanoimis Oy, Pirkkala 2003 

 Lähteet 

 Aiheesta muualla 
 Galvanoimis Oy:n entinen tehdas Tammelassa Kullervonkatu 23:ssa, Veikko Seppäsen valokuva marraskuulta 1984, Työväenmuseo Werstas (arjenhistoria.fi)
 Aurajoki Oy Pirkkalan tehdas 

Luokka:Entiset suomalaiset metalliteollisuusyhtiöt
Luokka:Tampereen historia

Luokka:Tammela (Tampere)